A barlangok hazánkban 1961 óta természetvédelmi oltalom alatt állnak. A védelmet szerteágazó természettudományos és kulturális jelentőségük indokolja, és az, hogy a természet olyan egyedi képződményeiről van szó, amelyek károsodásuk esetén nem regenerálódnak.

A barlangok védelmének biztosítása érdekében rendelet jelöli ki a felszíni védőövezetet, azonban a Rendelet ez idáig nem terjedt ki Magyarország valamennyi ismert barlangjára. A módosításnak köszönhetően az újonnan megismert barlangok, felfedezett járatszakaszok felett húzódó ingatlanokra is kiterjed a Rendelet hatálya.

A védőövezet kijelölése, valamint a bejelentési kötelezettség nem jár automatikus korlátozással, nem jelent egyértelműen építési tilalmat. Az ingatlan-nyilvántartási feljegyzés után minden érintett tulajdonos értesül arról, hogy az adott területen barlang nyílik, vagy annak felszíne alatt járatok húzódnak, valamint a bejelentéssel birtokába kerül azon információnak, hogy az adott ingatlanon hol és hogyan helyezhető el az épület biztonságosan.

A módosítással az ország területén található jelenleg ismert elhelyezkedésű összes barlangra kiterjed a besorolás.